Αθηναϊκός (καλαθοσφαίριση γυναικών)

Ο Αθηναϊκός Αθλητικός Σύλλογος είναι ελληνικό αθλητικό σωματείο, που δραστηριοποιείται με έδρα την περιοχή του Βύρωνα, στην Αττική. Επίσημο έτος ίδρυσής του είναι το 1975 και έμβλημά του το πλατανόφυλλο.

Το γυναικείο τμήμα καλαθοσφαίρισης αποτελεί νομικά ένα από τα ερασιτεχνικά τμήματα του συλλόγου και ιδρύθηκε στα μέσα της δεκαετίας του 1980. Οι αθλήτριες του Αθηναϊκού αγωνίζονται με χρώματα το κίτρινο και το κόκκινο, ωστόσο κατά περιόδους έχουν χρησιμοποιηθεί συμπληρωματικά διάφορα χρώματα, όπως το λευκό, το πορτοκαλί, το μαύρο και το ροζ. Έδρα της ομάδας είναι το Κλειστό Γυμναστήριο Εργάνης «Δημήτρης Καλτσάς», χωρητικότητας 400 θεατών.

Ο Αθηναϊκός αποτελεί από τα μέσα της δεκαετίας του 2000 και μετά μια από τις κορυφαίες γυναικείες ομάδες σε πανελλαδικό επίπεδο. Αποτελεί την πρώτη και μοναδική γυναικεία ομάδα στην ιστορία του αθλήματος στη χώρα που κατέκτησε Triple Crown (Πρωτάθλημα, Κύπελλο και Ευρωπαϊκό Πρωτάθλημα). Επιπροσθέτως, τον Φεβρουάριο του 2012 εισήχθη στο αρχείο των Παγκόσμιων Ρεκόρ Γκίνες ως η ομάδα καλαθοσφαίρισης με το μεγαλύτερο σερί νικών στην ιστορία, καταρρίπτοντας το προηγούμενο ρεκόρ του Πανεπιστημίου του Κονέκτικατ.

Ιστορική αναδρομή

Πρώτα βήματα σε τοπικό επίπεδο 
Το τμήμα πραγματοποίησε τα πρώτα του βήματα τη δεκαετία του 1980, με τη συμβολή των Στέλιου Ακριβιάδη (εφόρου επί πολλά χρόνια) και Ανδρέα Λαμπρινίδη (επί σειρά ετών διετέλεσε Γενικός Αρχηγός και βασικός χρηματοδότης της ομάδας).

Κατά την αγωνιστική περίοδο 2002-03 η ομάδα του Αθηναϊκού έλαβε μέρος στο Πρωτάθλημα Α' Κατηγορίας Γυναικών που διοργανώνει η Ε.Σ.Κ. Αττικής γνωρίζοντας τον υποβιβασμό μετά το πέρας των αγωνιστικών της υποχρεώσεων. Η παραμονή της στην κατηγορία υπήρξε βραχυχρόνια καθώς προβιβάστηκε εκ νέου την επόμενη χρονιά. Τη χρονιά 2005-06, οπότε και την ευθύνη της ομάδας ανέλαβε ο Δήμαρχος Βύρωνα, Νίκος Χαρδαλιάς, ως επικεφαλής πενταμελούς Διοικούσας Επιτροπής, ανέλαβε προπονητής του συλλόγου ο Γαβρίλος Καλογερόπουλος. Από κοινού με το Σταύρο Γκαρανέ, προπονητή της ομάδας την προηγούμενη τριετία, οδήγησαν την ομάδα στην κατάκτηση του Πρωταθλήματος της Α' Κατηγορίας, λαμβάνοντας το εισιτήριο για τις εθνικές κατηγορίες.

Περίοδος 2006-07 
Για αγωνιστική περίοδο 2006-07 ο Αθηναϊκός εντάχθηκε στον Όμιλο Νότου της Α2 Εθνικής Κατηγορίας τον οποίο συγκρότησαν 14 σύλλογοι. Παρά την έλλειψη πείρας στο επίπεδο αυτό, η ομάδα ηττήθηκε μόλις μία φορά σε σύνολο 26 αγωνιστικών με αποτέλεσμα να κατακτήσει την κορυφή του τελικού βαθμολογικού πίνακα. Φυσικό επακόλουθο ήταν η άνοδος στην Α1 Εθνική. Πρώτος προπονητής της ομάδας ήταν για μία ακόμη χρονιά ο Γαβρίλος Καλογερόπουλος.

Την ίδια χρονιά η ομάδα συμμετείχε για πρώτη φορά στη διοργάνωση του Κυπέλλου Ελλάδος. Στην Α' Φάση νίκησε εκτός έδρας την ομάδα της Αργυρούπολης με σκορ 51-75, ενώ στη Β' Φάση υποχρέωσε σε συντριπτική ήττα στην Εργάνη την ομάδα της Νέας Τρίγλιας με σκορ 129-35. Στη «Φάση των 16» ο Αθηναϊκός υπέστη εντός έδρας ήττα από τον Πανιώνιο με σκορ 69-71 και αποκλείστηκε από τη συνέχεια του θεσμού.

Περίοδος 2007-08 
Πραγματοποιώντας ένα δυναμικό ντεμπούτο στην Α1 Εθνική Κατηγορία την περίοδο 2007-08, με προπονητή και πάλι τον Καλογερόπουλο, η ομάδα του Βύρωνα συγκέντρωσε 17 νίκες σε 26 αγωνιστικές. Παρατηρήθηκε τριπλή ισοβαθμία μεταξύ του Αθηναϊκού, του Άρη Χολαργού και του Απόλλωνα Πτολεμαΐδας, με τον πρώτο τελικά να καταλαμβάνει την 3η θέση στο Πρωτάθλημα, υψηλότερα σε σχέση με τους άλλους δύο. Τη μεγαλύτερη ποσοτικά συγκομιδή πόντων παρουσίασε η Βασιλεία Γκουζίνη, που συγκέντρωσε 398 πόντους σε 26 αγώνες (15,31 κατά μ.ό.). Ακολούθησαν η Αφροδίτη Κοσμά με 263 πόντους σε 26 αγώνες (10,12 κατά μ.ό.), η Αμερικανίδα Λόρι-Βανέσσα Νέρο με 224 πόντους σε 13 αγώνες (17,23 κατά μ.ό.) και η συμπατριώτισσά της, Κέιτι Γκιρλντς με 178 πόντους σε 11 αγώνες (16,18 κατά μ.ό.). Η Γκουζίνη ήταν επίσης η παίκτρια που βρέθηκε στην κορυφή του στατιστικού πίνακα των ασίστ για το σύνολο των ομάδων (162 στον αριθμό σε 26 αγώνες, 6,23 κατά μ.ό.), ενώ βρέθηκε στη δεύτερη θέση του πίνακα των κλεψιμάτων (71 στον αριθμό σε 26 αγώνες, 2,73 κατά μ.ό.).

Την ίδια χρονιά ο Αθηναϊκός επέστρεψε και στο θεσμό του Κυπέλλου Ελλάδος στα πλαίσια του οποίου έδωσε 5 αγώνες. Συγκεκριμένα στη Β' Φάση, από όπου και ξεκίνησε, επικράτησε εκτός έδρας επί του Α.Ο. Σερρών με μεγάλη διαφορά στο σκορ (47-90). Στη συνέχεια, πέτυχε ακόμη εμφατικότερη εκτός έδρας νίκη ενάντια στην Αρτέμιδα Βόλου με σκορ 37-101. Κατόπιν πέρασε με επιτυχία και από τους Προημιτελικούς, όπου απέκλεισε το Δ.Α.Σ.Α.Λ. με σκορ 54-84, σε ένα ακόμη εκτός έδρας παιχνίδι. Το Final-4 της διοργάνωσης έλαβε χώρα στη Βέροια, στις 15 και 16 Μαρτίου 2008. Στον Ημιτελικό ο Αθηναϊκός στάθηκε αναποτελεσματικός, γνωρίζοντας την ήττα με σκορ 52-44 από τις Εσπερίδες Καλλιθέας. Στο Μικρό Τελικό νίκησε οριακά το Παλαιό Φάληρο με σκορ 53-52, κρατώντας την 3η θέση στη διοργάνωση.

Περίοδος 2008-09 
Στις 30 Μαρτίου 2009 η ομάδα του Αθηναϊκού εξασφάλισε μαθηματικά το Πρωτάθλημα Ελλάδος για την αγωνιστική περίοδο 2008-09. Αυτός ήταν ο πρώτος τέτοιος τίτλος στην τροπαιοθήκη της, ενώ αξιοσημείωτο είναι το γεγονός ότι για πρώτη φορά στην ιστορία της κορυφαίας κατηγορίας των ελληνικών γυναικείων πρωταθλημάτων μπάσκετ μία ομάδα κατακτά αήττητη το πρωτάθλημα.

Κορυφαία σκορέρ του Αθηναϊκού για τη χρονιά αυτή αναδείχθηκε η Αμερικανίδα Λατόγια Ντέιβις (318 πόντοι σε 20 αγώνες, 15,90 κατά μ.ό.). Διακρίθηκαν επίσης στον ίδιο τομέα η Αμερικανίδα Κέιτι Γκιρλντς (240 πόντοι σε 22 αγώνες, 10,91 κατά μ.ό.), η Ελληνοαμερικανίδα Νικόλ-Μπεθ Σούλις (224 πόντοι σε 24 αγώνες, 9,33 κατά μ.ό.) και η Ελληνίδα Βασιλεία Γκουζίνη (210 πόντοι σε 20 αγώνες, 10,50 κατά μ.ό.). Η Γκουζίνη ήταν για δεύτερη συνεχόμενη χρονιά η αθλήτρια που πρόσφερε τις περισσότερες ασίστ στο σύνολο των ομάδων της Κατηγορίας (210 σε 20 αγώνες, 10,50 κατά μ.ό.). Στη θέση του πρώτου προπονητή προσελήφθη τη χρονιά αυτή ο Τζώρτζης Δικαιουλάκος, ενώ την προεδρία του συλλόγου είχε ο επιχειρηματίας Γιώργος Παπάζογλου.

Την ίδια χρονιά η ομάδα του Αθηναϊκού έλαβε μέρος σε τρεις αγώνες για το θεσμό του Κυπέλλου Ελλάδος, έχοντας ξεκινήσει απευθείας από τη Β' Φάση. Εκεί νίκησε το Δ.Α.Σ. Άνω Λιοσίων με σκορ 60-61, ένα δύσκολα κερδισμένο εκτός έδρας αποτέλεσμα. Ακολούθως αντιμετώπισε στη «Φάση των 16» τον Πανιώνιο εκτός έδρας, καταφέρνοντας να πάρει τη νίκη με σκορ 66-72. Η πορεία της στο θεσμό ολοκληρώθηκε στους Προημιτελικούς, όπου και γνώρισε εκτός έδρας την ήττα από τις Εσπερίδες Καλλιθέας με σκορ 76-64.

Η 3η θέση στο Πρωτάθλημα της προηγούμενης αγωνιστικής περιόδου επέτρεψε στον Αθηναϊκό να ακολουθήσει το δρόμο της εξόδου προς την Ευρώπη και να δηλώσει συμμετοχή στο EuroCup για τη χρονιά 2008-09. Αρχικά αγωνίστηκε σε δύο προκριματικούς αγώνες απέναντι στην πορτογαλική Μαδέιρα, στους οποίους πέτυχε δύο νικηφόρα αποτελέσματα (45-78 και 87-58). Ακολούθησε η Φάση των Ομίλων στην οποία είχε απολογισμό δύο νίκες απέναντι στον Πανιώνιο (59-62 και 73-56), δύο νίκες απέναντι στην κροατική Ραγκούσα Ντουμπρόβνικ (84-59 και 61-81) και από μία νίκη και ήττα απέναντι στην ισπανική Φέβε Σαν Χοσέ (100-85 νίκη εντός, 90-67 ήττα εκτός). Στη «Φάση των 32» διασταυρώθηκε με τη λετονική Τσέσις την οποία και νίκησε τοσο εντός όσο και εκτός έδρας (57-68 και 90-72). Επόμενος αντίπαλος του Αθηναϊκού ήταν η ισραηλινή Ελιτζούρ Ράμλα, την οποία επίσης ξεπέρασε στη «Φάση των 16» χωρίς ήττα (88-73 και 72-91). Τη δυναμική πορεία της ομάδας του Βύρωνα ανέκοψε τελικά στους Προημιτελικούς η ρωσική Ντιναμό Κουρσκ: εκτός έδρας ο Αθηναϊκός έχασε με σκορ 77-52, νίκησε εντός έδρας με 20 πόντους διαφορά (89-69), ωστόσο δεν ήταν αρκετή για να καλύψει εκείνη του πρώτου αγώνα. Σε κάθε περίπτωση η ομάδα άφησε υποσχέσεις για το μέλλον.

Περίοδος 2009-10 
Η αγωνιστική περίοδος 2009-10 αποτέλεσε ορόσημο στην ιστορία του συλλόγου, όπως και του ελληνικού μπάσκετ, καθώς ο Αθηναϊκός υπήρξε η πρώτη γυναικεία ομάδα στην ιστορία του αθλήματος στη χώρα που κατέκτησε Τριπλ Κράουν (Πρωτάθλημα, Κύπελλο και Ευρωπαϊκό Πρωτάθλημα). Αποτελεί δε την τρίτη ομάδα καλαθοσφαίρισης σε ό,τι αφορά και τα δύο φύλα, καθώς κάτι ανάλογο έχουν να επιδείξουν στους άνδρες μόνο ο Παναθηναϊκός και ο Ολυμπιακός Πειραιώς. Προπονητής της ομάδας την ιδιαίτερη αυτή χρονιά ήταν, όπως και την προηγούμενη, ο Τζώρτζης Δικαιουλάκος. Αξίζει να σημειωθεί πως στη διάρκεια της χρονιάς η ομάδα δοκιμάστηκε σκληρά από σοβαρούς τραυματισμούς βασικών της στελεχών απέναντι στους οποίους κατάφερε να αντιδράσει θετικά.

Η κατάκτηση το εγχώριου Πρωταθλήματος της Α1 Εθνικής προήλθε από την κατάληψη της πρώτης θέσης του τελικού βαθμολογικού πίνακα της χρονιάς, μετά από 24 αγωνιστικές στις οποίες η ομάδα παρέμεινε αήττητη (επίτευγμα που επανέλαβε για δεύτερη συνεχόμενη χρονιά διευρύνοντας το σερί της). Παραγωγικότερη σκόρερ για την ομάδα του Βύρωνα αναδείχθηκε τη χρονιά αυτή η Λιθουανή Γκιντάρε Πετρονίτε (334 πόντοι σε 22 αγώνες, 15,18 κατά μ.ό.), την οποία ακολούθησαν οι Αμερικανίδες Καντίς Ουίγγινς (262 πόντοι σε 18 αγώνες, 14,56 κατά μ.ό.) και Λατόγια Ντέιβις (200 πόντοι σε 14 αγώνες, 14,29 κατά μ.ό.). Η Πετρονίτε συγκέντρωσε επίσης τα περισσότερα ριμπάουντ (247 σε 22 αγώνες, 11,23 κατά μ.ό.)  και τα περισσότερα κοψίματα (46 πόντοι σε 22 αγώνες, 2,09 κατά μ.ό.) από οποιαδήποτε άλλη αθλήτρια του Πρωταθλήματος.

Οι υποχρεώσεις της ομάδας του Βύρωνα για το Κύπελλο Ελλάδος ξεκίνησαν στη «Φάση των 16» όπου συνέτριψε τον Κτησιφώντα Παιανίας με σκορ 54-103. Από τη Φάση των Προημιτελικών ο Αθηναϊκός πέρασε άνευ αγώνος, καθώς ο αντίπαλός του Ο.Α. Χανίων αποσύρθηκε οικειοθελώς από τη διοργάνωση. Το Final-4 της χρονιάς αυτής έλαβε χώρα στη Βέροια το διήμερο 17 και 18 Απριλίου 2010. Στον Ημιτελικό ο Αθηναϊκός υποχρέωσε σε ήττα τον Απόλλωνα Πτολεμαΐδας με σκορ 59-47, περνώντας επιτυχώς στο Μεγάλο Τελικό. Εκεί κατέκτησε το πρώτο Κύπελλο της ιστορίας του νικώντας τη Φ.Ε.Α. του Κυριάκου Κοσμίδη με το επιβλητικό σκορ 87-39. Ως Μ.V.P. του αγώνα αναγνωρίστηκε η Όλγα Χατζηνικολάου.

Εντούτοις, ήταν στα πλαίσια του EuroCup Γυναικών, το οποίο η ομάδα προτίμησε για οικονομικούς λόγους έναντι της EuroLeague, που η ομάδα του Αθηναϊκού πέτυχε την πιο αξιοσημείωτη διάκριση της χρονιάς. Στην πρώτη φάση της διοργάνωσης ο Αθηναϊκός ενσωματώθηκε σε Όμιλο από κοινού με τέσσερις ακόμη ομάδες. Στο πλαίσιο αυτό συγκέντρωσε δύο νίκες απέναντι στην αρμενική Γερεβάν (105-54, 79-87), μία νίκη και μία ήττα απέναντι στην τουρκική Μπεσίκτας (80-75 ήττα, 81-60 νίκη) και δύο νίκες απέναντι στη ρωσική Τσεβάκατα Βόλογκντα (83-73, 79-80). Στη «Φάση των 32» σημείωσε δύο νίκες απέναντι στην κροατική Μέντβεσκακ (54-80, 100-62), ενώ στη «Φάση των 16» ήταν σειρά της ουκρανικής Ντιναμό Κιέβου να υποκύψει δύο φορές (56-57, 81-66). Στους Προημιτελικούς διασταυρώθηκε με τη ρωσική Ντιναμό Μόσχας, ούτε αυτή όμως στάθηκε δυνατό να ανακόψει την πορεία του (84-60, 66-78). Στους Ημιτελικούς περίμενε μία ακόμη Ντιναμό, αυτή της ρωσικής πόλης Κουρσκ, που με τη σειρά της ηττήθηκε δύο φορές (58-64, 60-55). Στους τελικούς ο Αθηναϊκός αντιμετώπισε την τέταρτη αντίπαλό του από τη Ρωσία, τη Ναντέζντα Αρινμπούρκ (την οποία αξιοσημείωτα προπόνησε ο Δικαιουλάκος μερικά χρόνια αργότερα). Εκτός έδρας ο Αθηναϊκός αναδείχθηκε νικητής με σκορ 57-65. Στο τελευταίο ευρωπαϊκό παιχνίδι της χρονιάς, στο Κλειστό της Εργάνης, η ρωσική ομάδα επιβλήθηκε με σκορ 53-57, δεν κάλυψε όμως τη διαφορά του πρώτου αγώνα, και έτσι ο Αθηναϊκός έγινε η πρώτη ελληνική γυναικεία ομάδα καλαθοσφαίρισης που κατέκτησε ευρωπαϊκό τρόπαιο. Οι αθλήτριες που αγωνίστηκαν στους δύο τελικούς ήταν οι Πολύμνια Σαρέγκου (αρχηγός), Δήμητρα Καλέντζου, Λολίτα Λύμουρα, Όλγα Χατζηνικολάου, Βακίνα Βολονάκη, Νικόλ-Μπεθ Σούλις, Γκιντάρε Πετρονίτε,  Κάντις Ουίγγινς, Αφροδίτη Κοσμά, Ρουθ Ράιλι και Ιρένε Βιζμπάριενε.

Βλέπε και «Ελληνικές ομάδες καλαθοσφαίρισης στις διεθνείς διοργανώσεις».

Περίοδος 2010-11 
[[Αρχείο:Athinaikos W.B.C. and W.B.C. Spartak Moscow Region at the 2010 SuperCup Game.png|μικρογραφία|300px|Οι αθλήτριες του Αθηναϊκού (λευκό) ανταλάσσουν άνθη με εκείνες της Σπαρτάκ (κόκκινο) πριν από την έναρξη του SuperCup Ευρώπης το 2010.]]Στις 18 Οκτωβρίου 2010 ο Αθηναϊκός, ως Κυπελλούχος Ευρώπης για το 2010, διεκδίκησε το SuperCup Ευρώπης απέναντι στην Πρωταθλήτρια ομάδα της EuroLeague, τη Σπάρτακ Μόσχας Περιχώρων. Στον αγώνα που διεξήχθη στο Κλειστό του Αγίου Θωμά στο Μαρούσι ενώπιον 800-900 θεατών, η αθηναϊκή ομάδα ηττήθηκε με σκορ 61-70. Οι Δήμητρα Καλέντζου και Κατερίνα Σωτηρίου σημείωσαν από 12 πόντους η καθεμία, ενώ μαζί τους αγωνίστηκαν επίσης οι: Λολίτα Λύμουρα, Όλγα Χατζηνικολάου, Μαγδαληνή Καραμπατζάκη, Νικόλ-Μπεθ Σούλις, Ζωή Κεχαγιά, Αφροδίτη Κοσμά, Ρουθ Ράιλι, Λατόγια Ντέιβις και Μαρίνα Κρες.«SuperCup: Αθηναϊκός - Σπαρτάκ 61-70», άρθρο στον ιστότοπο WePlayBall.gr, 19 Οκτωβρίου 2010.

Για την περίοδο οι ιθύνοντες του συλλόγου αποφάσισαν ο σύλλογος να συμμετάσχει και πάλι στο EuroCup κι όχι στη EuroLeague, τα οικονομικά μεγέθη της οποίας κρίθηκαν απαγορευτικά. Στην προκριματική φάση αγωνίστηκε δύο φορές απέναντι στην κροατική Νόβι Ζάγκρεμπ την οποία κέρδισε εκτός (51-83) και εντός έδρας (81-45).«Πρώτη νίκη στην Ευρώπη για Αθηναϊκό», άρθρο στον ιστότοπο Vyronas.gr, 12 Νοεμβρίου 2010. Στη «Φάση των 32» υποχρέωσε σε ήττα δύο φορές την πανεπιστημιακή ομάδα της ρουμανικής πόλης Κραϊόβα (49-86, 78-56).«Με το δεξί ξεκίνησε ο Αθηναϊκός» , άρθρο στον ιστότοπο NovaSports.gr, 16 Δεκεμβρίου 2010. Στη «Φάση των 16» η ομάδα του Βύρωνα ήρθε αντιμέτωπη με την Παρτιζάν Βελιγραδίου, από την οποία ηττήθηκε εκτός έδρας με σκορ 66-60, αλλά τελικά νίκησε με μεγαλύτερη διαφορά πόντων στο Βύρωνα, 71-56.«Ήττα στο Βελιγράδι για τον Αθηναϊκό», άρθρο στον ιστότοπο NovaSports.gr, 14 Ιανουαρίου 2011. Στους Προημιτελικούς αγωνίστηκε εναντίον της Μαν Φίλτερ Σαραγόσα με την οποία πέτυχε την ισοπαλία 53-53 στην Ισπανία, για να προκριθεί μέσω νίκης 74-62 στην Εργάνη.«Ο Αθηναϊκός... τσίμπησε το «Χ» με 53-53 στη Σαραγόσα», άρθρο στον ιστότοπο In.gr, 3 Φεβρουαρίου 2011. Οι ημιτελικοί προέβλεπαν δύο παιχνίδια στα οποία ο Αθηναϊκός κλήθηκε να ξεπεράσει το εμπόδιο της ισραηλινής Ελιτζούρ Ράμλα. Εκτός έδρας ηττήθηκε με σκορ 74-59 και εντός έδρας πέτυχε τη νίκη με σκορ 88-81. Η διαφορά ευνόησε την έτερη ομάδα, η οποία στο τέλος της χρονιάς κατέκτησε και το τρόπαιο.«Ελιτζούρ Ράμλα-Αθηναϊκός 74-59», άρθρο στον ιστότοπο Contra.gr, 24 Φεβρουαρίου 2011.«Αποκλείστηκαν οι πρωταθλήτριες», άρθρο στον ιστότοπο OnSports.gr, 3 Μαρτίου 2011.«Κυπελλούχος Ευρώπης η Ελιτζούρ Ράμλα», άρθρο στον ιστότοπο WePlayBall.gr, 29 Μαρτίου 2011. Στη διάρκεια της προσπάθειας της ομάδας στην Ευρώπη για τη χρονιά αυτή, πρωτοπόρος στο σκοράρισμα και τα κλεψίματα αναδείχθηκε η Δήμητρα Καλέντζου (11,6 και 2,1 κατά μ.ό. ανά αγώνα αντίστοιχα), πρωτοπόρος στα ριμπάουντ και τα κοψίματα η Αμερικανίδα σέντερ Ρουθ Ράιλι (5,1 και 1,7 κατά μ.ό. ανά αγώνα αντίστοιχα), ενώ πρώτη στις ασίστ ήταν η Όλγα Χατζηνικολάου (3,9 κατά μ.ό. ανά αγώνα αντίστοιχα).

Στο Πρωτάθλημα της Α1 Εθνικής για το 2010-11, ο σύλλογος κατέκτησε για τρίτη συνεχόμενη χρονιά την κορυφή, εξακολουθώντας να διατηρεί το αήττητο μετά από 74 παιχνίδια. Αναλυτικότερα στην Κανονική Περίοδο συγκέντρωσε 22 νίκες απέναντι σε 13 αντιπάλους. Στη διάρκεια της αγωνιστικής δράσης τη μεγαλύτερη συγκομιδή πόντων είχε η Ελληνίδα Δήμητρα Καλέντζου (222 πόντοι σε 18 αγώνες, 12,33 κατά μ.ό.). Την ακολούθησαν η Αμερικανίδα Λατόγια Ντέιβις (206 πόντοι σε 20 αγώνες, 10,30 κατά μ.ό.), η Λευκορωσίδα Μαρίνα Κρες (211 πόντοι σε 21 αγώνες, 10,05 κατά μ.ό.) και η Ελληνίδα Κατερίνα Σωτηρίου (217 πόντοι σε 22 αγώνες, 9,86 κατά μ.ό.).

Ακολούθως ο Αθηναϊκός διασταυρώθηκε στη νεοσύστατη διαδικασία  των Play-Offs με τον Παναθηναϊκό, απέναντι στον οποίο μετέφερε ήδη δύο νίκες (44-73, 64-43) από την Κανονική Περίοδο και χρειαζόταν μία τρίτη για να περάσει στη σειρά των Μεγάλων Τελικών. Την πέτυχε στις αρχές Μαΐου κάνοντας το 3-0 με σκορ 66-55.«Πέρασε ο Αθηναϊκός...», άρθρο στον ιστότοπο Sport24.gr, 4 Μαΐου 2011. Εκεί υπερασπίστηκε τον τίτλο του απέναντι στη Φ.Ε.Α., αναζητώντας όπως και πριν μία ακόμη νίκη, την οποία πέτυχε άμεσα με σκορ 68-52.«Άξιος πρωταθλητής Αθηναϊκός!», άρθρο στον ιστότοπο Gazzetta.gr, 12 Μαΐου 2011.

Στις υποχρεώσεις του εντός της χώρας, ο Αθηναϊκός πέτυχε το απόλυτο, πετυχαίνοντας το νταμπλ, μετά την κατάκτηση του Κυπέλλου Ελλάδος στο Final-4 που διεξήχθη στο Κλειστό Γυμναστήριο της Ηλιούπολης στην Αθήνα στις 2 και 4 Απριλίου 2011. Στη «Φάση των 16», από όπου και ξεκίνησε, απέκλεισε εμφατικά τις Εσπερίδες Καλλιθέας με εκτός έδρας νίκη 50-84.«Αποτελέσματα Κυπέλλου: Τυφώνας στην Καλλιθέα ο Αθηναϊκός», άρθρο στον ιστότοπο WePlayBall.gr, 20 Οκτωβρίου 2010. Στη συνέχεια υποχρέωσε στα Προημιτελικά τον Απόλλωνα Πτολεμαΐδας με 53-67 και πάλι εκτός έδρας. Στους Ημιτελικούς ο Δ.Α.Σ.Α.Λ. δεν προέβαλε σημαντική αντίσταση, αφήνοντας τον Αθηναϊκό να περάσει με μεγάλη διαφορά στο σκορ, 85-53.«Final-4 Κυπέλλου: Εύκολα στον τελικό ο Αθηναϊκός», άρθρο στον ιστότοπο WePlayBall.gr, 2 Απριλίου 2011. Στο Μεγάλο Τελικό της διοργάνωσης, ο Πρωτέας Βούλας του Αλέκου Δάγλα αποδείχθηκε αξιόμαχος αντίπαλος, ωστόσο εν τέλει η ομάδα του Βύρωνα κατέκτησε το τρόπαιο με σκορ 64-61.«Κυπελλούχος με αίμα ο Αθηναϊκός!», άρθρο στον ιστότοπο WePlayBall.gr, 4 Απριλίου 2011.«Μπάσκετ (Γ): Κυπελλούχος Ελλάδος ο Αθηναϊκός», άρθρο στον ιστότοπο Contra.gr, 4 Απριλίου 2011. Πολυτιμότερη παίκτρια του αγώνα αναδείχθηκε η Ρουθ Ράιλι.«Πήρε το Κύπελλο ο Αθηναϊκός», άρθρο στον ιστότοπο BasketNet.gr, 4 Απριλίου 2011.

Προπονητής του συλλόγου σε ολόκληρη τη διάρκεια αυτής της επιτυχημένης χρονιάς ήταν ο Γιάννης Κτιστάκης. Ο τελευταίος αποχώρησε από τον Αθηναϊκό τον Ιούνιο του 2011 έπειτα από 5 χρόνια (2 στο ανδρικό και 3 στο γυναικείο τμήμα) επικαλούμενος «διαφορές σχετικά με τη φιλοσοφία οργάνωσης και στελέχωσης της ομάδας».

 Περίοδος 2011-12 
Την επόμενη χρονιά, 2011-12, ο Αθηναϊκός κατέκτησε το 4ο συνεχόμενό του Πρωτάθλημα, διατηρώντας παράλληλα το αήττητο σερί του. Επιπλέον, κατέκτησε εκ νέου το Κύπελλο Ελλάδος σημειώνοντας νταμπλ. Παρόλο που ο σύλλογος είχε δικαίωμα συμμετοχής στις ευρωπαϊκές διοργανώσεις και την περίοδο αυτή, τελικά για οικονομικούς λόγους γνωστοποίησε την εθελοντική απόσυρσή του. Προπονητής της ομάδας καθ' όλη τη διάρκεια της αγωνιστικής δράσης ήταν ο Γιώργος Ζευγώλης.«Μπαμ με Ζευγώλη ο Αθηναϊκός!», άρθρο στον ιστότοπο BasketNet.gr, 10 Ιουνίου 2011.

Στο Πρωτάθλημα της Α1 Εθνικής δήλωσαν συμμετοχή 11 ακόμη σύλλογοι, κανένας από τους οποίους δεν κατόρθωσε να υποχρεώσει τον Αθηναϊκό σε ήττα επί 22 αγωνιστικές. Τους περισσότερους πόντους για λογαριασμό της ομάδας σημείωσαν η διεθνής Ελληνοκαναδέζα Μέι Κωτσόπουλος (247 σε 21 αγώνες, 11,76 κατά μ.ό.), η Βρετανίδα Σαντέλ Χάντυ (211 πόντοι σε 16 αγώνες, 13,19 κατά μ.ό.) και η Ελληνίδα Όλγα Χατζηνικολάου (184 πόντοι σε 21 αγώνες, 8,76 κατά μ.ό.). Οι Λολίτα Λύμουρα και Όλγα Χατζηνικολάου είχαν τη δεύτερη (90 ασίστ σε 19 αγώνες, 4,74 κατά μ.ό.) και τρίτη (89 ασίστ σε 21 αγώνες, 4,24 κατά μ.ό.) αντίστοιχα καλύτερη επίδοση στις ασίστ στο σύνολο των ομάδων.

Μετά τη λήξη της Κανονικής Περιόδου, ο σύλλογος του Βύρωνα πέρασε ως πρωτοπόρος στα Play-Offs, όπου διασταυρώθηκε με τον 4ο στην κατάταξη, Πανιώνιο. Η μεταξύ τους σειρά θα κρινόταν στις 3 νίκες, 2 από τις οποίες μετέφερε ήδη ο Αθηναϊκός (60-75 εκτός έδρας, 57-49 εντός έδρας). Χρειάστηκε μία ακόμη αναμέτρηση, στην οποίο επικράτησε ο Αθηναϊκός στην Εργάνη με σκορ 81-54, για να περάσει το συγκρότημα του Ζευγώλη στη σειρά των Μεγάλων Τελικών.«Ψεκάστε, σκουπίστε, τελειώσατε...», άρθρο στον ιστότοπο BasketNet.gr, 11 Απριλίου 2012. Έτερος διεκδικητής του τίτλου ήταν ο Παναθηναϊκός, τον οποίο η ομάδα του Βύρωνα είχε κερδίσει δύο φορές στην Κανονική Περίοδο (44-73 εκτός έδρας, 64-43 εντός έδρας). Ο τίτλος αποδείχθηκε υπόθεση ενός ακόμη παιχνιδιού, στο οποίο ο Αθηναϊκός νίκησε εντός έδρας με σκορ 76-69 στην παράταση (58-58 κ.α.).«Πρωταθλητής και πάλι ο Αθηναϊκός!», άρθρο στον ιστότοπο OnSports.gr, 28 Απριλίου 2012.

Το Φεβρουάριο του 2012 ο Αθηναϊκός εισήχθη στο αρχείο των Παγκόσμιων Ρεκόρ Γκίνες ως η ομάδα καλαθοσφαίρισης με το μεγαλύτερο σερί νικών στην ιστορία, καταρρίπτοντας το προηγούμενο ρεκόρ του Πανεπιστημίου του Κονέκτικατ (91 νίκες, 4 χρόνια). Ήδη από το Νοέμβριο του 2011 είχε καταφέρει να ισοφαρίσει και να ξεπεράσει το ρεκόρ των 80 συνεχόμενων νικών του ανδρικού Άρη Θεσσαλονίκης επί των ημερών των Γκάλη και Γιαννάκη.«Οι «Αμαζόνες» του Αθηναϊκού που μπήκαν στο βιβλίο Γκίνες»,  άρθρο στον ιστότοπο της εφημερίδας «Πρώτο Θέμα», 9 Μαρτίου 2012.

Στη διοργάνωση του Κυπέλλου Ελλάδος, ο Αθηναϊκός προκρίθηκε απευθείας στη «Φάση των 16», όπου νίκησε εκτός έδρας τους Τιτάνες Δράμας με σκορ 53-78.«Την έκπληξη το Ελληνικό!», άρθρο στον ιστότοπο OnSports.gr, 20 Νοεμβρίου 2011. Στους Προημιτελικούς κέρδισε και πάλι εκτός έδρας το Ελληνικό με μεγάλη διαφορά στο σκορ, 58-88.«Τα αποτελέσματα στο Κύπελλο Γυναικών», άρθρο στον ιστότοπο BasketNet.gr, 5 Φεβρουαρίου 2012. Στη συνέχεια έλαβε μέρος στο Final-4 που διεξήχθη στο Κλειστό Γυμναστήριο Ζωφριάς, στα Άνω Λιόσια Αττικής, στις 6 και 8 Απριλίου 2012. Στον Ημιτελικό ξεπέρασε το εμπόδιο του Παναθηναϊκού με σκορ 71-61 κι έτσι έλαβε την ευκαιρία να υπερασπιστεί τον περσινό τίτλο του στον Τελικό.«Για το three-peat ο Αθηναϊκός!», άρθρο στον ιστότοπο Gazzetta.gr, 6 Απριλίου 2012. Σε ένα παιχνίδι με χαμηλό σκορ (57-50) αναδείχθηκε ξανά Κυπελλούχος Ελλάδος απέναντι στις αξιόμαχες Εσπερίδες Καλλιθέας.«Δυναστεία Αθηναϊκού και στο Κύπελλο!», άρθρο στον ιστότοπο WePlayBall.gr, 9 Απριλίου 2012. Πολυτιμότερη παίκτρια του αγώνα αναδείχθηκε όπως πριν από δύο χρόνια η αθλήτρια του Αθηναϊκού, Όλγα Χατζηνικολάου.«Σιγά μην (το) έχανε!», άρθρο στον ιστότοπο Gazzetta.gr, 8 Απριλίου 2012.

 Περίοδος 2012-13 
Την επόμενη αγωνιστική περίοδο 2012-13, αν και η ομάδα διατήρησε την αγωνιστικότητά της, απώλεσε την πρωτοκαθεδρία που απολάμβανε τα προηγούμενα χρόνια, ενώ άρχισαν να βγαίνουν προς το εξωτερικό της ομάδας τριγμοί εξαιτίας οικονομικών ζητημάτων. Η προετοιμασία της ομάδας πραγματοποιήθηκε με το Γιώργο Ζευγώλη στη θέση του προπονητή, ωστόσο το Νοέμβριο του 2012 ο τελευταίος αντικαταστάθηκε από τον Κώστα Θαλασσινό,«Θαλασσινός: «Ντέρμπι κορυφής»», άρθρο στον ιστότοπο OnSports.gr, 23 Νοεμβρίου 2012. ο οποίος είχε ήδη προσληφθεί ως βοηθός προπονητή επί της θητείας του Γιάννη Κτιστάκη. Η αλλαγή αυτή συνέπεσε με το σπάσιμο του τρομερού σερί των 105 νικών του Αθηναϊκού. Ειδικότερα στις 24 Νοεμβρίου 2012 η Α.Ε. Σουρμένων-Ελληνικού με προπονήτρια την Ελένη Καπογιάννη κέρδισε μέσα στο Βύρωνα τον Αθηναϊκό με σκορ 65-68.«Έχασε ο Αθηναϊκός!», άρθρο στον ιστότοπο Gazzetta.gr, 24 Νοεμβρίου 2012. Τον Ιανουάριο του 2013 προσελήφθη ως πρώτος προπονητής ο Γιώργος Λειβάδης, ο οποίος παρέμεινε στη θέση αυτή μέχρι το τέλος της χρονιάς.

Στο αγωνιστικό κομμάτι, η λήξη της κανονικής περιόδου βρήκε τον Αθηναϊκό στη 2η θέση της βαθμολογικής κατάταξης, πίσω από τον Παναθηναϊκό, με απολογισμό 19 νίκες και 3 ήττες. Τους περισσότερους πόντους για την ομάδα του Αθηναϊκού σημείωσε στην Κανονική Περίοδο η Αφροδίτη Κοσμά (314 πόντοι σε 22 αγώνες, 14,27 κατά μ.ό.). Ακολούθησαν οι Ζωή Κεχαγιά (254 πόντοι σε 21 αγώνες, 12,10 κατά μ.ό.) και Λολίτα Λύμουρα (222 πόντοι σε 20 αγώνες, 11,10 κατά μ.ό.).

Η προκήρυξη της χρονιάς προέβλεπε πως το Πρωτάθλημα θα διεκδικούσαν οι τέσσερις πρώτοι μέσω διαδικασίας Play-Offs. Στην πρώτη φάση ο Αθηναϊκός διασταυρώθηκε με την 3η στην κατάταξη Ένωση Σουρμένων-Ελληνικού, μεταφέροντας από μία εκτός έδρας νίκη (65-68, 58-59). Η σειρά απαιτούσε τρεις νίκες και χρειάστηκαν τρεις επιπλέον αγώνες προκειμένου να καθοριστεί ποια ομάδα θα προκρινόταν στους Τελικούς. Αρχικά ο Αθηναϊκός επικράτησε εντός έδρας με σκορ 80-57 παίρνοντας το προβάδισμα, στη συνέχεια, όμως υπέστη δύο διαδοχικές ήττες: 58-61 εκτός έδρας και 44-61 εντός.«Αποτελέσματα Πλέι Οφ Α1: Στον τελικό με break το Ελληνικό!», άρθρο στον ιστότοπο WePlayBall.gr, 13 Απριλίου 2013. Κατά συνέπεια περιόστηκε στη συμμετοχή στους Μικρούς Τελικούς. Εκεί διασταυρώθηκε με τον Π.Α.Ο.Κ. απέναντι στον οποίο μετέφερε δύο νίκες από την κανονική περίοδο (68-59 εκτός έδρας και 71-68 εντός έδρας). Επικρατώντας μία τρίτη φορά εντός έδρας με σκορ 78-60 «κλείδωσε» οριστικά την τρίτη θέση στο Πρωτάθλημα σε έναν αγώνα στον οποίο και οι δύο ομάδες έκαναν συντήρηση δυνάμεων και εξόδων.«Ο Παναθηναϊκός πρωταθλητής Ελλάδος στην Α1 μπάσκετ γυναικών», άρθρο στον ιστότοπο της εφημερίδας της Μαγνησίας «Ταχυδρόμος», 20 Απριλίου 2013.

Παρόλο που ο σύλλογος είχε δικαίωμα συμμετοχής στις ευρωπαϊκές διοργανώσεις την περίοδο αυτή, τελικά για οικονομικούς λόγους γνωστοποίησε πως δεν θα λάβει μέρος σε διεθνείς αγώνες.«Χωρίς ελληνική εκπροσώπηση το Eurocup Γυναικών», άρθρο στον ιστότοπο OnSports.gr, 4 Ιουλίου 2012.

Στο θεσμό του Κυπέλλου Ελλάδος ο Αθηναϊκός προκρίθηκε απευθείας στη Φάση των 16, όπου πέτυχε εμφατική νίκη απέναντι στον Αστέρα Εξαρχείων με σκορ 43-81. Ακολούθως συνέτριψε στους Προημιτελικούς την Αναγέννηση Νέου Ρυσίου με σκορ 33-82 «Πέρασε από το Ρύσιο ο Αθηναϊκός», άρθρο στον ιστότοπο NorthBasket.gr, 23 Δεκεμβρίου 2012. και, με τον τρόπο αυτό, πέρασε στο Final-4 που διεξήχθη στη Νέα Ιωνία Βόλου στις 30 και 31 Μαρτίου 2013. Στον Ημιτελικό υπέκυψε στην πίεση του Π.Α.Ο.Κ., ο οποίος και επικράτησε με σκορ 69-54. Τελικά ο Αθηναϊκός κατέλαβε την 3η θέση νικώντας τον Παναθηναϊκό στο Μικρό Τελικό με σκορ 75-64.

Σε συνέντευξή της στον αθλητικό τύπο το Μάιο του 2013, η αρχηγός της ομάδας και διεθνής καλαθοσφαιρίστρια, Λολίτα Λύμουρα, δήλωσε πως στη διάρκεια της περιόδου η διοίκηση δεν στάθηκε συνεπής στις οικονομικές υποχρεώσεις της, ούτε παρείχε την απαραίτητη στήριξη στις παίκτριες. Την ίδια άποψη εξέφρασαν σε συνεντεύξεις τους οι αθλήτριες Αφροδίτη Κοσμά και Ζωή Κεχαγιά. Το Μάιο του 2013 η ιστοσελίδα Gazzetta.gr δημοσίευσε άρθρο όπου υποστηρίχθηκε πως η οικονομική κατάσταση στο σύλλογο ήταν ιδιαίτερα ζοφερή, πως σύμφωνα με έρευνα του Σ.Δ.Ο.Ε. μέρος των χρημάτων που ανήκουν στο Δήμο Βύρωνα δόθηκαν ως δωρεά στην ομάδα και πως ο πρόεδρος του συλλόγου και Δήμαρχος Βύρωνα, Νίκος Χαρδαλιάς, «ακολουθεί το δρόμο της σιωπηλής αποχώρησης». Την ίδια ημέρα το Δ.Σ. του Αθηναϊκού ανέρτησε στον επίσημο ιστότοπο της ομάδας κατηγορηματική διάψευση χαρακτηρίζοντας το δημοσίευμα ως «εμετική, συκοφαντική και ιδιοτελή επίθεση», αντιπαραβάλλοντας τη δική του οπτική γωνία. Την επόμενη ημέρα ο πρώην προπονητής του συλλόγου, Γιάννης Κτιστάκης, δήλωσε στην ιστοσελίδα WomenSports.gr πως βρέθηκε σε δικαστική διαμάχη με το σύλλογο για οφειλές, συμπληρώνοντας ότι οι ιθύνοντες είχαν προχωρήσει σε αλόγιστες σπατάλες, κάτι που έφερε το σύλλογο σε δυσμενή κατάσταση. Τις καταγγελίες χαρακτήρισε ως «κατανοητές», «αναμενόμενες» και «γεμάτες μικρότητα» ο Νίκος Χαρδαλιάς μέσω της ιστοσελίδας BasketWorld.gr.

 Περίοδος 2013-14 
Κατά την περίοδο 2013-14 ο Αθηναϊκός αγωνίστηκε με προπονητή το Γιώργο Ζευγώλη για μία ακόμη χρονιά στο Πρωτάθλημα της Α1 Εθνικής με τη χορηγική ονομασία «X-LEVEL Αθηναϊκός». Επικεφαλής της διοικούσας επιτροπής του ανέλαβε ο Σουηδός επιχειρηματίας Γιέσπερ Ουίκστρομ, ιδιοκτήτης της X-Level, μεγαλου media group της πατρίδας του. Παράλληλα η εταιρία Ergosport των αδερφών Ντάνων ήταν ο κεντρικός χορηγός στη φανέλα της ομάδας. Την καλοκαιρινή προετοιμασία του συλλόγου ανέλαβε ο Κώστας Κεραμιδάς, ο οποίος, εντούτοις, αναγκάστηκε για προσωπικούς λόγους να παραχωρήσει το πόστο του προπονητή στο Δημήτρη Αποσκίτη το Σεπτέμβριο του 2013.«Στον Αθηναϊκό ο Αποσκίτης», άρθρο στον ιστότοπο Vyronas.gr, 7 Σεπτεμβρίου 2013. Στα μέσα Δεκεμβρίου έλαβε χώρα νέα αλλαγή προπονητή, με το Γιώργο Ζευγώλη να επιστρέφει στην τεχνική ηγεσία της ομάδας του Βύρωνα. Άμεσος συνεργάτης όλων των παραπάνω ήταν ο προπονητής Χρήστος Κουτσούμπας.

Μετά τη λήξη της κανονικής περιόδου, κι έχοντας συγκρεντρώσει 8 νίκες και 10 ήττες, ο Αθηναϊκός τερμάτισε στην 5η θέση του βαθμολογικού πίνακα, εξασφαλίζοντας την απευθείας συμμετοχή του στα Play-Offs.«Ειδική Προκήρυξη Πρωταθλήματος Α1 Εθνικής Κατηγορίας Γυναικών 2013-2014», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης.  Η Αμερικανίδα αθλήτρια του συλλόγου Κρίσι Γκίβενς αναδείχθηκε παραγωγικότερη σκόρερ για την ομάδα έχοντας σημειώσει 261 πόντους σε 13 αγώνες (20,08 κατά μ.ό.), με επόμενη την Πελαγία Παπαμιχαήλ, που συγκέντρωσε 180 πόντους σε 17 συλλόγους (10,59 κατά μ.ό.). Με τη σειρά της η Ελένη Βλάνη βρέθηκε στη δεύτερη θέση του πίνακα των αθλητριών του Πρωταθλήματος με τα περισσότερα ποσοτικά τρίποντα (θέση που μοιράστηκε με τη Νίκι Έιβερι του Π.Α.Ο.Κ.).«3P-Goals: Women's Championship 2013-14 Division A1 2013-2014», πληροφορίες στον ιστότοπο (Galanis)SportsData.gr.

Η ομάδα του Βύρωνα κλήθηκε στην επόμενη φάση να αντιμετωπίσει τον Ιπποκράτη Κω. Βάσει της προκήρυξης του Πρωταθλήματος, νικήτρια θα αναδεικνυόταν η ομάδα που πρώτη θα συγκέντρωνε τρεις νίκες εναντίον της αντιπάλου της, λαμβάνοντας υπόψη και τα αποτελέσματα της κανονικής περιόδου. Οι δύο ομάδες είχαν από μία εντός έδρας νίκη (87-85, 78-50)  και χρειάστηκαν δύο αγώνες προκειμένου ο Αθηναϊκός να συγκεντρώσει δύο ακόμη νίκες, μία εκτός (76-82) και μία εντός έδρας (58-44), για να περάσει στην τετράδα των καλύτερων ομάδων.«Διπλό ο Αθηναϊκός, πρόκριση για Ελληνικό, άνετα το «τριφύλλι»», άρθρο στον ιστότοπο SuperBasket.gr, 6 Απριλίου 2014.«Αποτελέσματα Πλέι Οφ Α1: Στα ημιτελικά με "σκούπα" ΠΑΟ και Αθηναϊκός!», άρθρο στον ιστότοπο WePlayBall.gr, 10 Απριλίου 2014. Εκεί συνάντησε το εμπόδιο της Ένωσης Σουρμένων-Ελληνικού, ομάδα από την οποία είχε ηττηθεί δύο φορές κατά την κανονική περίοδο (81-82, 64-46). Μια ακόμη επιπλέον νίκη της Ένωσης με σκορ 68-58, οδήγησε τον Αθηναϊκό στη σειρά των Μικρών Τελικών.«Ελληνικό - Αθηναϊκός 68-58», άρθρο στον ιστότοπο Gazzetta.gr, 12 Απριλίου 2014.

Στην τέταρτη και τελευταία φάση του Πρωταθλήματος, οι ομάδες που πέρασαν επιτυχώς στην καλύτερη τετράδα αγωνίστηκαν στη σειρά των μικρών και μεγάλων τελικών. Νικήτρια της κάθε σειράς θεωρήθηκε η ομάδα που πρώτη συγκέντρωσε τέσσερις νίκες επί της αντιπάλου της μεταφέροντας τις νίκες και ήττες της κανονικής περιόδου. Στη σειρά των μικρών τελικών βρέθηκαν αντιμέτωποι ο Παναθηναϊκός και ο Αθηναϊκός. Ο Παναθηναϊκός είχε πετύχει δύο νίκες ήδη από την κανονική περίοδο (60-75, 70-51) και πέτυχε μία τρίτη στον τρίτο μεταξύ τους αγώνα με σκορ 58-54. Ωστόσο ο Αθηναϊκός δεν έπεσε αμαχητί πετυχαίνοντας μία νίκη στο Κλειστό της Εργάνης με σκορ 51-46,«Αθηναϊκός: Νίκησε τον Παναθηναϊκό (51-46) και μείωσε», άρθρο στον ιστότοπο OnSports.gr, 7 Μαΐου 2014. προτού ο Παναθηναϊκός κερδίσει οριστικά την τρίτη θέση εντός έδρας στο πέμπτο μεταξύ τους αγώνα (64-52), αφήνοντας τον Αθηναϊκό τέταρτο.«Τρίτος ο Παναθηναϊκός», άρθρο στον ιστότοπο Sport24.gr, 11 Μαΐου 2014.

Στα πλαίσια του θεσμού του Κυπέλλου Ελλάδος η ομάδα γνώρισε την ήττα κατά την Β' Φάση από τον Κρόνο Αγίου Δημητρίου με σκορ 73-71, με αποτέλεσμα να αποκλειστεί από τη συνέχεια της διοργάνωσης. Ο σύλλογος έμεινε εκτός Final-4 για πρώτη φορά μετά από πέντε χρόνια.

Στη διάρκεια της χρονιάς καμία ελληνική ομάδα, συμπεριλαμβανομένου του Αθηναϊκού, δεν συμμετείχε για οικονομικούς λόγους σε κάποια ευρωπαϊκή διοργάνωση παρόλο που τουλάχιστον πέντε είχαν το δικαίωμα εφόσον το επιθυμούσαν και πληρούσαν κάποια ελάχιστα κριτήρια σε ό,τι αφορά την έδρα τους.

 Περίοδος 2014-15 
Η αγωνιστική περίοδος 2014-15 ήταν μια χρονιά ύφεσης για τον Αθηναϊκό, ο οποίος βρέθηκε να παλεύει για την παραμονή του, ταλαιπωρημένος από σοβαρά προβλήματα στις σχέσεις του ανθρώπινου δυναμικού του. Η X-Level παρέμεινε χορηγός ονομασίας του συλλόγου για δεύτερη συνεχόμενη περίοδο, διακόπτοντας, όμως, τη συνεργασία της με αυτόν το επόμενο καλοκαίρι. Ο Νίκος Χαρδαλιάς, με τη σειρά του, αφήνοντας τη θέση του Δημάρχου Βύρωνα, αποχώρησε από το διοικητικό συμβούλιο της ομάδας. Στον πάγκο της τελευταίας στη διάρκεια της προετοιμασίας και στο πρώτο κομμάτι της σαιζόν κάθισε ο Κώστας Κεραμιδάς  «Επιστρέφει ο Κεραμιδάς στον Αθηναϊκό», άρθρο στον ιστότοπο WomenSports.gr, 17 Μαΐου 2014. με συνεργάτη τον προπονητή Χρήστο Κουτσούμπα, που ανανέωσε τη συνεργασία του με την ομάδα για δεύτερη χρονιά. Η θητεία του διδύμου είχε διάρκεια μέχρι το Νοέμβριο οπότε και ο Κεραμιδάς αποχώρησε, αφήνοντας αιχμές «πως ανέχτηκ[ε] καταστάσεις, τις οποίες -υπό άλλες συνθήκες- θα είχ[ε] καταγγείλει από την πρώτη μέρα και θα είχ[ε] αποχωρήσει». Στον πάγκο του συλλόγου τον αντικατέστησε μέχρι το τέλος της χρονιάς η Γιασεμί Σαμαντούρα με βοηθό την Κατερίνα Χατζηδάκη.

Πρελούδιο της κακής πορείας του Αθηναϊκού στο Πρωτάθλημα ήταν ο πρόωρος αποκλεισμός του στο Κύπελλο Ελλάδος, στο πρώτο του μόλις παιχνίδι για τη «Φάση των 16». Εκεί γνώρισε την εκτός έδρας ήττα από την Αναγέννηση Νέου Ρυσίου με σκορ 71-65.«Αποκλείστηκε ο Παναθηναϊκός!», άρθρο στον ιστότοπο του ΣΠΟΡ FM, 28 Σεπτεμβρίου 2014.

Κατά τη λήξη της κανονικής περιόδου η ομάδα του Βύρωνα βρέθηκε στην 8η θέση σε σύνολο 10 ομάδων, έχοντας συγκεντρώσει 5 νίκες και 13 ήττες. Τον ίδιο απολογισμό είχε και ο Ολυμπιακός Βόλου που κατετάγη μία θέση χαμηλότερα. Κορυφαία σκόρερ της ομάδας στην κανονική περίοδο αναδείχθηκε η Αναστασία Κωστάκη, η οποία σημείωσε 244 πόντους σε 17 αγώνες (14,35 κατά μ.ό.), με την Τούλα Μαγαλιού να ακολουθεί, έχοντας συλλέξει 194 πόντους σε 18 αγώνες (10,78 κατά μ.ό.).

Εξαιτίας της χαμηλής του επίδοσης ο Αθηναϊκός κλήθηκε να συμμετάσχει στη διαδικασία των Play-Outs που θα καθόριζε ποιες δύο ομάδες θα υποβιβάζονταν και ποιες δύο θα συνέχιζαν στα Play-Offs. Ο 8ος Αθηναϊκός διασταυρώθηκε με τον 9ο Ολυμπιακό Βόλου. Αμφότεροι είχαν κερδίσει το εντός έδρας παιχνίδι τους κατά την κανονική περίοδο (81-67, 62-60) και συνεπώς χρειάζονταν τουλάχιστον δύο νίκες για να παραμείνουν στην κατηγορία. Η ομάδα του Βύρωνα ήταν αυτή που νίκησε σε δύο διαδοχικά ματς (83-45, 48-75),«Μετά τη διακοπή, στην Α1 ο Αθηναϊκός», άρθρο στον ιστότοπο του ΣΠΟΡ FM, 11 Μαρτίου 2015. στέλνοντας τις Βολιώτισσες στην Α2 Εθνική. Ο Αθηναϊκός με τον τρόπο αυτό κέρδισε τη συμμετοχή του στη διαδικασία των Play-Offs σε μια προσπάθεια να βελτιώσει τη θέση του στην τελική κατάταξη. Διασταυρώθηκε, ωστόσο, με την Ένωση Σουρμένων-Ελληνικού, πρωτοπόρο της κανονικής περιόδου, απέναντι στην οποία είχε ήδη δύο ήττες (81-56, 54-72). Χρειάστηκε μία ακόμη νίκη της Ένωσης με σκορ 75-54 ώστε να περάσει η ίδια στην επόμενη φάση, με τον Αθηναϊκό να κλείνει οριστικά τις αγωνιστικές του υποχρεώσεις για την περίοδο αυτή στην 8η θέση.«Αποτελέσματα Play Off Α1: Ζορίστηκε το Ελληνικό αλλά...σκούπισε!», άρθρο στον ιστότοπο WePlayBall.gr, 22 Μαρτίου 2015.

 Περίοδος 2015-16 
Το καλοκαίρι του 2015 έγινε σαφές πως η ομάδα θα έπρεπε να προχωρήσει σε ουσιαστικά βήματα για έξοδο από την αγωνιστική κρίση και για επιστροφή στις πρώτες θέσεις της βαθμολογίας. Στην κατεύθυνση αυτή έγιναν δύο κινήσεις: αφενός η εύρεση νέου χορηγού στο πρόσωπο της ιταλικής εταιρίας παραγωγής προϊόντων καφέ Kimbo,«Όνειρο η επιστροφή στην Ευρώπη για τον Αθηναϊκό» , άρθρο στον ιστότοπο BasketBlog.gr, 9 Ιουνίου 2016. αφετέρου η πρόσληψη στη θέση του προπονητή του Γαβρίλου Καλογερόπουλου, ο οποίος είχε μια οκταετία πριν καθοδηγήσει την ομάδα στην πρώτη της θητεία στην Α1 Εθνική.«Ο Καλογερόπουλος στον Αθηναϊκό», άρθρο στον ιστότοπο Sdna.gr, 11 Ιουνίου 2015.

Η κανονική περίοδος του Πρωταθλήματος για τη χρονιά 2015-16 ολοκληρώθηκε στα μέσα Μαρτίου, βρίσκοντας την ομάδα του Βύρωνα στην 4η θέση του βαθμολογικού πίνακα, σε σύνολο 10 συλλόγων. Είχε συλλέξει 18 νίκες και 10 ήττες, όσες και ο Πρωτέας Βούλας. Τοποθετήθηκε, εντούτοις, υψηλότερα από τον τελευταίο καθώς υπερτερούσε στα μεταξύ τους αποτελέσματα.«Αήττητος Ολυμπιακός, στην τετράδα ο Αθηναϊκός», άρθρο στον ιστότοπο AgapoToBasket.gr, 12 Μαρτίου 2016.

Την καλύτερη επίδοση στο σκοράρισμα είχε για την ομάδα η Αμερικανίδα Χέιλι Ντάναμ που σημείωσε 273 πόντους σε 14 αγώνες, 19,5 κατά μ.ό. Την ακολούθησε η Ζωή Κεχαγιά με 264 πόντους σε 17 αγώνες, 15,53 κατά μ.ό. Στις άλλες στατιστικής κατηγορίες διακρίθηκαν οι Κατερίνα Σπαθάρου, που είχε την τρίτη καλύτερη επίδοση στο Πρωτάθλημα στις ασίστ (88 σε 18 αγώνες, 4,89 κατά μ.ό.), και η Ζωή Νίξινα, που βρέθηκε τρίτη στον αντίστοιχο πίνακα κατάταξης των κοψιμάτων (18 σε 18 αγώνες, 1,00 κατά μ.ό.).

Ο Αθηναϊκός ήρθε αντιμέτωπος στα Play-Offs με τον 5ο στην κατάταξη Πρωτέα Βούλας, τον οποίο είχε κερδίσει εντός και εκτός έδρας στη διάρκεια της κανονικής περιόδου (87-88, 79-77). Χρειάστηκε μια νίκη ακόμη, εντός έδρας με σκορ 72-59, για να περάσει η ομάδα του Βύρωνα στην επόμενη φάση.«Πανηγυρικά ο Αθηναϊκός στα ημιτελικά, 72-59 τον Πρωτέα!» , άρθρο στον ιστότοπο SportsHero.gr, 26 Μαρτίου 2016. Εκεί διασταυρώθηκε με τον μετέπειτα νταμπλούχο Ολυμπιακό Πειραιώς απέναντι στον οποίο μετέφερε δύο ήττες (54-69, 70-46). Οι «ερυθρόλευκες» επικράτησαν εύκολα, με σκορ 97-61, περιορίζοντας τον Αθηναϊκό στη σειρά των Μικρών Τελικών.«Στον τελικό ο Ολυμπιακός!», άρθρο στον ιστότοπο EuroHoops.gr, 10 Απριλίου 2016. Εκεί διεκδίκησε την τρίτη θέση απέναντι στον Π.Α.Ο.Κ., με τις δύο ομάδες να μεταφέρουν από μία νίκη και μία ήττα από τα εντός έδρας παιχνίδια τους στην κανονική περίοδο (68-49, 73-65). Ο Αθηναϊκός πέτυχε δύο διαδοχικές νίκες, 48-66 στη Θεσσαλονίκη και 75-70 στο Βύρωνα, με αποτέλεσμα να κλείσει τη χρονιά στην τρίτη θέση.«Πήρε προβάδισμα ο Αθηναϊκός», άρθρο στον ιστότοπο του ΣΠΟΡ FM, 21 Απριλίου 2016.«Στην τρίτη θέση ο Αθηναϊκός», άρθρο στον ιστότοπο Sports24.gr, 24 Απριλίου 2016. Το αποτέλεσμα αυτό θεωρητικά έδινε στην ομάδα το δικαίωμα συμμετοχής σε πανευρωπαϊκή διοργάνωση το επόμενο φθινόπωρο, ωστόσο η διοίκηση του συλλόγου δεν έκανε κίνηση προς αυτή την κατεύθυνση.

Τέλος, σε ό,τι αφορά τη διοργάνωση του Κυπέλλου, ο Αθηναϊκός ξεκίνησε νικηφόρα την πορεία του στη «Φάση των 16» απέναντι στη Νίκη Λευκάδας, εντός έδρας με σκορ 90-87 στην παράταση (79-79 κανονική διάρκεια).«Στην παράταση έχασε η Νίκη στο κύπελο», άρθρο στον ιστότοπο LefkadaNews.gr, 5 Οκτωβρίου 2015. Στους Προημιτελικούς ξεπέρασε το εμπόδιο και της Τερψιθέας Γλυφάδας, νικώντας εκτός έδρας με σκορ 57-76.««Αιώνιοι» και μεγάλη επιστροφή Αθηναϊκού στο Φάιναλ Φορ» , άρθρο στον ιστότοπο SuperBasket.gr, 20 Δεκεμβρίου 2015. Το Final-4 της χρονιάς αυτής διεξήχθη στη Λευκάδα και στιγματίστηκε από σοβαρά επεισόδια χουλιγκανισμού καθώς διαγωνίστηκαν σε αυτό ταυτόχρονα ο Παναθηναϊκός και ο νεοσύστατος Ολυμπιακός Πειραιώς. Ο Αθηναϊκός ηττήθηκε στους Ημιτελικούς από τις «πράσινες» με οριακό σκορ 67-66 και,«Παναθηναϊκός και Ολυμπιακός θα διεκδικήσουν το εφετινό Κύπελλο Ελλάδας στο γυναικείο μπάσκετ», άρθρο στον ελληνόφωνο ιστότοπο του CNN, 18 Μαρτίου 2016. στη συνέχεια, υπέκυψε και στην πίεση του Π.Α.Ο.Κ. με σκορ 58-66, μένοντας στην 4η θέση.«Κύπελλο Ελλάδας: Τρίτος ο Π.Α.Ο.Κ.!», άρθρο στον ιστότοπο Woman2Woman, 20 Μαρτίου 2016.

 Περίοδος 2016-17 
 
Οι ομάδες που συμμετείχαν στο Πρωτάθλημα της περιόδου 2016-17 αυξήθηκαν μετά από απόφαση της Ομοσπονδίας σε 12. Ο Αθηναϊκός συνέχισε με τον Καλογερόπουλο στον πάγκο, πετυχαίνοντας να διακριθεί για δεύτερη συνεχόμενη χρονιά. Η λήξη της Κανονικής Περιόδου στα μέσα Απριλίου βρήκε το σύλλογο του Βύρωνα με 17 νίκες και 5 ήττες στη συλλογή του, επίδοση που τον κατέταξε στη 2η θέση, πίσω από τον πρωτοπόρο Ολυμπιακό Πειραιώς.«Στα play out ο Πρωτέας Βούλας», άρθρο στον ιστότοπο Sport24.gr, 12 Απριλίου 2017.

Κορυφαίες σκόρερ για το σύλλογο στη διάρκεια της Κανονικής Περιόδου αναδείχθηκαν οι Αμερικανίδες Κέιλονς Ουίλιαμς (334 πόντοι σε 21 αγώνες, 15,90 κατά μ.ό.) και Κεάνι Αλμπάνεζ (333 πόντοι σε 22 αγώνες, 15,14 κατά μ.ό.). Ακολούθησαν οι Ελληνίδες Βάσω Δασκαλοπούλου (300 πόντοι σε 22 αγώνες, 13,64 κατά μ.ό.) και Ανθή Μπαλτά (247 πόντοι σε 22 αγώνες, 11,23 κατά μ.ό.). Η Μπαλτά είχε επιπλέον και τη δεύτερη μεγαλύτερη συλλογή από ασίστ στο σύνολο των αθλητριών που έλαβαν μέρος στο Πρωτάθλημα (146 σε 22 αγώνες, 6,64 κατά μ.ό.).

Στη διαδικασία των Play-Offs ο Αθηναϊκός διασταυρώθηκε με τον Παναθηναϊκό απέναντι στον οποίο είχε ήδη αναδειχθεί δύο φορές νικητής στη διάρκεια της Κανονικής Περιόδου (59-56 στην Εργάνη, 69-75 στη Λεωφόρο). Η τρίτη νίκη ήρθε άμεσα με σκορ 60-51 εντός έδρας, με αποτέλεσμα να περάσει ο Αθηναϊκός στη σειρά των Μεγάλων Τελικών.«Ο Αθηναϊκός δίκαια στον τελικό, 60-51 τον απρόσωπο Παναθηναϊκό» , άρθρο στον ιστότοπο SportsHero.gr, 19 Απριλίου 2017. Τον τίτλο του Πρωταθλητή Ελλάδος διεκδίκησε απέναντι στον Ολυμπιακό που προηγούταν με δύο νίκες από την Κανονική Περίοδο (59-79 στην Εργάνη, 86-58 στη Γλυφάδα). Η σειρά θα κρινόταν βάσει προκήρυξης στις 4 νίκες. Αυτός που πήρε δύο νικηφόρα αποτελέσματα πρώτος ήταν ο Ολυμπιακός (67-54 στη Γλυφάδα και 58-69 στην Εργάνη) με αποτέλεσμα ο Αθηναϊκός να ολοκληρώσει τη χρονιά ως Δευτεραθλητής Ελλάδος.«Μια νίκη από τον τίτλο ο Ολυμπιακός», άρθρο στον ιστότοπο του ΣΠΟΡ FM, 26 Απριλίου 2017.«Α1 μπάσκετ γυναικών: 2ο συνεχόμενο πρωτάθλημα για τον Ολυμπιακό», άρθρο στον ιστότοπο CNN Greece, 29 Απριλίου 2017.

Σε ό,τι αφορά το θεσμό του Κυπέλλου Ελλάδος ο Αθηναϊκός προκρίθηκε απευθείας στη «Φάση των 16». Εκεί αντιμετώπισε εντός έδρας το σύλλογο Παναθλητικό-Πειραματικό Συκεών τον οποίο και νίκησε με σκορ 66-61.«Με σούπερ θέαμα συμπληρώθηκε η οκτάδα του Κυπέλλου Γυναικών», άρθρο στον ιστότοπο AgapoToBasket.gr, 9 Οκτωβρίου 2016. Στους Προημιτελικούς κλήθηκε να ξεπεράσει το εμπόδιο του Ολυμπιακού Πειραιώς εκτός έδρας, δεν τα κατάφερε, ωστόσο, και αποκλείστηκε από το Final-4 με σκορ 73-51.«Κύπελλο Γυναικών: Αποτελέσματα προημιτελικών», άρθρο στον επίσημο ιστότοπο της Ελληνικής Ομοσπονδίας Καλαθοσφαίρισης, 17 Δεκεμβρίου 2016.

 Περίοδος 2017-18 
Την επόμενη χρονιά, 2017-18, ο Αθηναϊκός συνέχισε την πορεία του στο κορυφαίο ελληνικό γυναικείο Πρωτάθλημα χωρίς, ωστόσο, να καταφέρει να επαναλάβει τις καλές επιδόσεις των δύο προηγούμενων ετών. Ολοκλήρωσε τις αγωνιστικές του υποχρεώσεις στα τέλη Απριλίου, έχοντας τοποθετηθεί στην 7η θέση της Κανονικής Περιόδου. Με 10 νίκες και 12 ήττες στη συλλογή του, στάθηκε ο τυχερός τριπλής ισοβαθμίας με τις Εσπερίδες Καλλιθέας και τον Πρωτέα Βούλας. Όντας σε «ασφαλή ζώνη», η ομάδα του Καλογερόπουλου δεν συμμετείχε ούτε στα Play-offs ούτε στα Play-outs.«Τερμάτισε αήττητος ο Ολυμπιακός – Αποχώρησε από την Βούλα ο Βόλος και διάλεξε Εσπερίδες», άρθρο στον ιστότοπο WBasket.gr, 29 Απριλίου 2018.

Για το σκοράρισμα ο Αθηναϊκός βασίστηκε κυρίως στις «ξένες» του. Πρώτη σκόρερ για λογαριασμό του αναδείχθηκε η Αμερικανίδα Σαμάνθα Μακέι (317 πόντοι σε 18 αγωνιστικές, 17,61 κατά μ.ό.), κάτι που οδήγησε και στην ανανέωση του συμβολαίου της το καλοκαίρι. Ακολούθησαν η Αμερικανίδα σέντερ Τζέιμι Σουάν (335 πόντοι σε 21 αγωνιστικές, 15,95 κατά μ.ό.) και η συμπατριώτισσά της, Χάνα Λιτλ (286 πόντοι σε 20 αγωνιστικές, 14,30 κατά μ.ό.). Στους στατιστικούς πίνακες των κορυφαίων ατομικών επιδόσεων, η Λιτλ κατέλαβε την κορυφή σε εκείνον που αφορά τα ριμπάουντ (281 σε 20 αγωνιστικές, 14,5 κατά μ.ό.). Σε εκείνον των κλεψιμάτων ισοβάθμισε στη 2η/3η θέση με την Ιβόν Άντερσον του Ολυμπιακού (55 σε 20 αγωνιστικές, 2,75 κατά μ.ό.). Με τη σειρά της η Σουόν πρώτευσε στα κοψίματα (20 σε 21 αγωνιστικές, 0,95 κατά μ.ό.).

Παρά την κατάληψη της δεύτερης θέσης στο Πρωτάθλημα της προηγούμενης χρονιάς, ο Αθηναϊκός δεν είχε την οικονομική δυνατότητα να συμμετέχει σε ευρωπαϊκά ματς κι έτσι δεν δήλωσε συμμετοχή στο EuroCup.

Στη διοργάνωση του Κυπέλλου Ελλάδος ο σύλλογος του Βύρωνα συμμετείχε απευθείας στη «Φάση των 16», όπου και υποδέχτηκε τη Δάφνη Αγίου Δημητρίου. Με τελικό σκορ 74-72 πέρασε επιτυχώς στους Προημιτελικούς.«Ο Αθηναϊκός τη «μάχη» με Δάφνη – Προκρίσεις για τα φαβορί!» , άρθρο στον ιστότοπο WomenSports.gr, 8 Οκτωβρίου 2017. Ξανά εντός έδρας, αναδείχθηκε νικητής απέναντι στον Ολυμπιακό Βόλου με σκορ 95-84.«Μπάσκετ: Αθηναϊκός και ΠΑΟΚ στα ημιτελικά του Κυπέλλου Γυναικών», άρθρο στον ιστότοπο της εφημερίδας «Ναυτεμπορική», 23 Δεκεμβρίου 2017. Με τον τρόπο αυτό πήρε εισιτήριο για το Final-4 που διοργανώθηκε στις 23 και 25 Μαρτίου 2018 στο Γυμναστήριο «Μάκης Λιούγκας» της Γλυφάδας. Ο Π.Α.Ο.Κ. στέρησε από τις «κιτρινέρυθρες» τη χαρά της συμμετοχής στο Μεγάλο Τελικό, επικρατώντας με σκορ 80-49.«ΠΑΟΚ KYANA - Αθηναϊκός 80-49», άρθρο στον ιστότοπο Sdna.gr, 23 Μαρτίου 2018. Στο Μικρό Τελικό ο Αθηναϊκός υπέκυψε απέναντι στο Φάρο Κερατσινίου με σκορ 61-74.«Αθηναϊκός – Φάρος Κερατσινίου 61-74», άρθρο στον ιστότοπο to10.gr, 25 Μαρτίου 2018.

 Περίοδοι σε εθνικές κατηγορίες 

 Πρόσωπα 

<div style="clear: both">

<div style="clear: both">

 Τρέχουσα αγωνιστική περίοδος 
Κατά την τρέχουσα αγωνιστική περίοδο, 2018-19, ο Αθηναϊκός Α.Σ. Βύρωνα έλαβε μέρος στο Πρωτάθλημα της Α1 Εθνικής Κατηγορίας Γυναικών που διοργάνωσε η Ελληνική Ομοσπονδία Καλαθοσφαίρισης. Ολοκλήρωσε τις αγωνιστικές του υποχρεώσεις για την Κανονική Περίοδο στη 12η και τελευταία θέση της βαθμολογικής κατάταξης, με συνέπεια να υποβιβαστεί απευθείας στην Α2 Εθνική Κατηγορία. Ο απόλογισμός του ήταν μόλις 2 νίκες σε 22 αγωνιστικές.«Μπάσκετ: Πρώτος στην κανονική περίοδο ο Ολυμπιακός, υποβιβάστηκε ο Αθηναϊκός στην Α1 Γυναικών», άρθρο στον ιστότοπο RadioGamma.gr, 23 Απριλίου 2019. Παραγωγικότερη σκόρερ της ομάδας αναδείχθηκε η Αμερικανίδα σέντερ Στέφανι Κόστοβιτς (294 πόντοι σε 14 αγώνες, 21,00 κατά μ.ό.), με τη Σαμάνθα Μακέι να έπεται (228 πόντοι σε 20 αγώνες, 11,40 κατά μ.ό.).

Ο σύλλογος προκρίθηκε απευθείας στη «Φάση των 16»'' του Κυπέλλου Ελλάδος, όπου και αγωνίστηκε εκτός έδρας εναντίον της Νίκης Λευκάδας. Γνωρίζοντας την ήττα με σκορ 77-64 αποκλείστηκε από τη συνέχεια της διοργάνωσης.

Έδρα του συλλόγου είναι το Κλειστό Γυμναστήριο Εργάνης «Δημήτρης Καλτσάς», χωρητικότητας 400 θεατών. Πρόεδρος του ερασιτέχνη Αθηναϊκού και γενικός αρχηγός του τμήματος είναι ο Γιώργος Φλαμπούρης, ενώ Αντιπρόεδρος είναι ο Χρήστος Γιατρουδάκης. Μέχρι τα μέσα Ιανουαρίου καθήκοντα πρώτου προπονητή διατηρούσε ο Γαβρίλος Καλογερόπουλος, ο οποίος ανακοίνωσε την παραίτησή του μετά από εντός έδρας ήττα από την Ελευθερία Μοσχάτου. Τον διαδέχθηκε ο μέχρι πρότινος άμεσος συνεργάτης του και προπονητής των τμημάτων υποδομής, Αποστόλης Παναγόπουλος, ο οποίος ανανέωσε τη συνεργασία του με την ομάδα το καλοκαίρι του 2019. Το ρόστερ του Αθηναϊκού για την αγωνιστική περίοδο 2018-19 συνθέτουν οι παρακάτω αθλήτριες:

Έμβλημα 
Στο έμβλημα του (ευρύτερου) Αθηναϊκού Α.Σ. εμφανίζεται ένα πλατανόφυλλο.

Χορηγίες 
Ο εκάστοτε κύριος χορηγός της ομάδας έχει χρησιμοποιηθεί στον διακριτικό τίτλο.

Καταρρίψεις ρεκόρ 
 Στις 12 Απριλίου 2009 ο Αθηναϊκός έγινε η πρώτη ομάδα στην ιστορία της πρώτης κατηγορίας των ελληνικών γυναικείων πρωταθλημάτων καλαθοσφαίρισης που κατακτά αήττητη το Πρωτάθλημα.
 Την αγωνιστική περίοδο 2009-10 ο Αθηναϊκός έγινε η πρώτη γυναικεία ομάδα στην ιστορία του αθλήματος στην Ελλάδα που κατέκτησε Triple Crown (Πρωτάθλημα, Κύπελλο και Ευρωπαϊκό Πρωτάθλημα). Αποτελεί δε την τρίτη ομάδα καλαθοσφαίρισης σε ό,τι αφορά και τα δύο φύλα, καθώς κάτι ανάλογο έχουν να επιδείξουν στους άνδρες μόνο ο Παναθηναϊκός και ο Ολυμπιακός Πειραιώς.  
 Στις 12 Νοεμβρίου 2011, επικρατώντας της Φ.Ε.Α. με σκορ 83-71 στην Εργάνη, ο Αθηναϊκός κατέρριψε το ρεκόρ των 81 συνεχόμενων νικηφόρων αποτελεσμάτων που κατείχε από τη δεκαετία του 1980 η ανδρική ομάδα του Άρη Θεσσαλονίκης.
 Στις 18 Φεβρουαρίου 2012, κερδίζοντας εκτός έδρας την ομάδα του Κρονου Άγιου Δημητρίου, ο Αθηναϊκός κατέρριψε το ιστορικό σερί νικηφόρων αποτελεσμάτων του Πανεπιστημίου του Κονέκτικατ, φτάνοντας στην 91η συνεχόμενη νίκη. Η επίδοση αυτή καταγράφηκε στο Βιβλίο Γκίνες.
 Στις 24 Νοεμβρίου 2012, ο Α.Ο. Ελληνικού με προπονήτρια την Ελένη Καπογιάννη, έσπασε το τρομερό σερί των 105 νικών του Αθηναϊκού (65-68) κερδίζοντας μέσα στο Βύρωνα.

Τμήματα καλαθοσφαίρισης υποδομών 
Τα τμήματα υποδομής του Αθηναϊκού στο πρόσφατο παρελθόν έχουν κατακτήσει:
 1× Πρωτάθλημα Νεανίδων Αττικής (2015)
 1× Πρωτάθλημα Κορασίδων Αττικής (2012)
 1× Πρωτάθλημα Μίνι Κοριτσιών Αττικής (2013)

Νεανίδες 
Κατά την αγωνιστική περίοδο 2014-15 η ομαδα των Νεανίδων κατεκτησε αήττητη την 1η θέση στο Πρωτάθλημα της Α' Κατηγορίας που διοργανώνει η Ένωση Σωματείων Καλαθοσφαίρισης Αττικής. Στη σειρά των τελικών επικράτησε με απολογισμό 3-0 επί της ομάδας του Παναθηναϊκού, νικώντας στο μοναδικό αγώνα που διεξήχθη με σκορ 82-61. Προπονητής της ομάδας ήταν ο Γαβρίλος Καλογερόπουλος. Στη συνέχεια, και συγκεκριμένα το Μάιο του 2015, ο σύλλογος του Βύρωνα εκπροσώπησε την Ένωση στο Πανελλήνιο Πρωτάθλημα Νεανίδων που έλαβε χώρα στην Κοζάνη. Στη διοργάνωση συμμετείχαν επίσης ο Πρωτέας Βούλας, ο Π.Α.Σ. Γιάννινα, οι Τιτάνες Δράμας, το Αρκάδι Ρεθύμνου και ο Π.Α.Ο.Κ. Ο Αθηναϊκός ολοκλήρωσε τις αγωνιστικές του υποχρεώσεις στη 2η θέση, με απολογισμό 4 νίκες και 1 ήττα. Πολυτιμότερη παίκτρια του τουρνουά ψηφίστηκε από τους προπονητές η αθλήτρια του συλλόγου Ελεάννα Χριστινάκη, ενώ η Γεωργία Σταμάτη ήταν η πρώτη σκόρερ με 101 πόντους.

Κορασίδες 
Κατά την αγωνιστική περίοδο 2010-11, σημειώνοντας 18 νίκες και 1 ήττα, η ομάδα των Κορασίδων ανήλθε στην Α' Κατηγορία της Ένωση Σωματείων Καλαθοσφαίρισης Αττικής. Την επόμενη χρονιά, 2011-12, κατέκτησε το Πρωτάθλημα Κορασίδων της Ένωσης. Στον Τελικό της διοργάνωσης επιβλήθηκε του Κρόνου Γέρακα με σκορ 52-38. Προπονητής της ομάδας ήταν ο Θανάσης Αδαμόπουλος και υπεύθυνος των τμημάτων υποδομής ο Μανώλης Τσαγκαράκης. Την ίδια χρονιά η ομάδα έλαβε μέρος στο Πανελλήνιο Πρωτάθλημα Κορασίδων το οποίο διοργανώθηκε στην πόλη του Βόλου. Οι έτερες ομάδες που συμμετείχαν ήταν οι Εσπερίδες Καλλιθέας, το Αρκάδι Ρεθύμνου, ο Ηρακλής Θεσσαλονίκης, ο Αρίων Πτολεμαΐδας και ο Π.Α.Σ. Γιάννινα. Στην τελική κατάταξη η ομάδα του Βύρωνα κατέλαβε την 3η θέση. Η αθλήτρια Κατερίνα Σιδεράκη συμπεριλήφθη στην κορυφαία πεντάδα του τουρνουά.

Μίνι Κοριτσιών 
Την περίοδο 2012-13 η ομάδα Μίνι Κοριτσιών κατέκτησε την 1η θέση στο Πρωτάθλημα της Α' Κατηγορίας της Ένωση Σωματείων Καλαθοσφαίρισης Αττικής. Στον Τελικό νίκησε με σκορ 32-37 την αντίστοιχη ομάδα του Κρόνου Γέρακα. Προπονήτριες της ομάδας ήταν οι Χριστίνα Σκαμπά και η πρώην διεθνής καλαθοσφαιρίστρια Κούλα Τσιαντούκα.

Παραπομπές

Εξωτερικοί σύνδεσμοι 

Επίσημοι ιστότοποι:
 Αθηναϊκός Α.Σ., επίσημη ιστοσελίδα τμημάτων καλαθοσφαίρισης.
 .
 .
 
 

Διεθνής παρουσία:
 Αθηναϊκός Α.Σ., ιστοσελίδα της FIBA για το 2011 (γυναικείο τμήμα)
 Κατάκτηση του Eurocup Γυναικών 2010, επίσημη ιστοσελίδα της FIBA

Διάφορα:
 Δικαιουλάκος: «Το πλάνο πήγε περίπατο», συνέντευξη του Τζώρτζη Δικαιουλάκου, προπονητή της ομάδαςπου κατέκτησε το Triple Crown στη γυναικεία καλαθοσφαίριση το 2009-10.
 «Η ομάδα του Αθηναϊκού στο ρεκόρ γκίνες!», βίντεο από σχετικό αφιέρωμα της ΕΡΤ.

Καλαθοσφαιριση Γυναικων
Αθηναικος Γυναικες
Σωματεία Ε.Σ.Κ.Α.
Ιδρύσεις ομάδων καλαθοσφαίρισης σε άγνωστο έτος